**Tööõiguse komisjoni korralise istungi protokoll**

01. august 2017. a nr 8

Tallinn

Istungit juhatas komisjoni liige Katrin Sarap ja protokollis Anu Sander.

Istungist võtsid osa komisjoni liikmed Katrin Sarap, Anu Sander, Karina Paatsi, Senny Pello, Indrek Ergma.

Istungilt puudusid etteteatamisega komisjoni esimees Anne Värvimann ja liikmed Triinu Hiiob, Rando Maisvee, Kristi Sild.

Istung algas kell 10.00.

Istung lõppes kell 10.40.

**Päevakord:**

1. **TTOS muutmise seaduse eelnõu arutelu**

**Arutatud küsimused ja vastuvõetud otsused:**

1. **TTOS muutmise seaduse eelnõu arutelu**

Advokatuurilt on palutud arvamust töötervishoiu ja tööohutuse seaduse ning teiste seaduste muutmise seaduse eelnõule.

Komisjoni liikmed tõdesid, et eelnõu koostamisel on valdavalt arvestatud Advokatuuri poolt eelnõu väljatöötamise kavatsuse osas esitatud ettepanekuid. Kaugtöö temaatika osas on öeldud, et selle teemaga tegeletakse VVTP punkti 2.14 raames ja et koostamisel on Vabariigi Valitsuse memorandum uuenenud töösuhete kohta.

Istungil arutati eelnõu regulatsiooni ning otsustati esitada kaks märkust/ettepanekut:

1. Eelnõu p 25, § 131. Tervisekontroll: Eelnõu tekst ei kajasta eelnõu ettevalmistaja selgitusi, mille kohaselt „*tervisekontrolli tuleb saata need töötajad, kes puutuvad kokku olulisel määral ohuteguritega, mis võivad mõjutada nende tervist. Mõjuhindamisel võtsime aluseks Eesti tööelu-uuringu andmed, mille kohaselt 12% töötajatest ei puutu töökeskkonnas kokku olulisel määral ühegi ohuteguriga (oluline määr tähendab rohkem kui 1/4 tööajast)*.“ (eelnõu seletuskirja lisa 2, VTK kooskõlastustabel, lk 11). Eelnõu teksti kohaselt tuleb saata tervisekontrolli kõik „*töötajad, kelle tervist võib töökeskkonna riskide hindamise tulemusel mõjutada […] töökeskkonna ohutegur või töölaad*“. Seega eelnõu tekst ei sätesta kriteeriumina ohuteguriga kokkupuute kestust rohkem kui ¼ tööajast. Selline lahknevus eelnõu teksti ja seletuskirja vahel tekitab õigusselgusetuse ning tuleks kõrvaldada.

2. Eelnõu p 38, § 24 lg 4: Nimetatud sätte esimene lause sõnastus on eksitav. See viitab kohustusele koostada tööõnnetuste uurimise tulemuste kohta raport, kuid teise lause järgi tuleb tegelikult raport koostada üksnes piiratud juhtudel. Eelnõus on kirjas järgmiselt: „Tööandja koostab tööõnnetuse ja kutsehaigestumise uurimise tulemuste kohta raporti. Tööõnnetuse uurimise tulemuste kohta tuleb raport koostada, kui tööõnnetuse tagajärg on ajutine töövõimetus, raske kehavigastus või surm“. Komisjoni liikmete arvates oleks eelnõu selgem, kui kustutada esimesest lausest sõnapaar „tööõnnetuse ja“, mille tulemusena reguleerib esimene lause raporti koostamist üksnes kutsehaigestumise uurimise tulemuste kohta ning teine lause tööõnnetuse uurimise tulemuste kohta.

/allkirjastatud digitaalselt/ /allkirjastatud digitaalselt/

Katrin Sarap Anu Sander

Istungi juhataja Istungi protokollija